钦定古今图书集成/方舆汇编/职方典/第1155卷 > 《襄阳下教》梁·萧察
## 钦定古今图书集成/方舆汇编/职方典/第1155卷 > 《襄阳下教》梁·萧察

昔之善为政者，不独师所见，藉听众贤，则所闻自远，
资鉴外物，故在瞩致明。是以庞参恤民，盖访言于高
逸；马援居政，每责成于掾史；王沉爰加厚赏，吕虔功
有所白，故能显美政于当年，流芳尘于后代。吾以陋
识，来牧盛藩，每虑德不被民，政道或紊。中宵拊枕，对
案忘饥，思纳良谟，以匡弗逮。雍州部内有不便于民，
不利于政，长吏贪残，戍将懦弱，关市恣其裒刻，豪猾
多所包藏，并密以名闻，当加厘正。若刺史治道之要，
张弛未允，循酷乖理，任用违才。或爱狎邪佞，或斥废
忠謇，弥思启告，用祛未悟。盐梅舟楫，允属良规，苦口
恶名，想勿余隐。并广示乡闾，知其款意。